ΓΡΑΠΤΗ ΕΡΩΤΗΣΗ E-3379/97 υποβολή: Carlos Robles Piquer (PPE) προς την Επιτροπή (23 Οκτωβρίου 1997)

Θέμα: ALURE, SYNERGIE και Λατινική Αμερική

Συμπληρώθηκε μόλις ένας χρόνος ζωής του ALURE, του προγράμματος που εγκαινίασε η Επιτροπή για να βοηθήσει την ορθολογική οργάνωση και τον εκσυγχρονισμό των ενεργειακών δικτύων της Λατινικής Αμερικής. Οι στόχοι του προγράμματος αυτού καλύπτονται επίσης από έναν τομέα του προγράμματος SYNERGIE.

Είναι η Επιτροπή σε θέση να μας δώσει τα βασικά στοιχεία της εμπειρίας αυτής μέχρι σήμερα, αναφερόμενη ιδιαίτερα στην προώθηση των ανανεώσιμων πηγών ενέργειας, διευκρινίζοντας τα ποσά που επενδύθηκαν, τους δικαιούχους τους, τους εμπειρογνώμονες που προσλήφθηκαν καθώς και τα αποτελέσματα του αρχικού αυτού σταδίου εφαρμογής τους;

Απάντηση του κ. Marin εξ ονόματος της Επιτροπής (13 Νοεμβρίου 1997)

Το πρόγραμμα ALURE (Λατινική Αμερική - βέλτιστη χρησιμοποίηση των ενεργειακών πόρων) είναι ένα πρόγραμμα οικονομικής συνεργασίας βάσει του κανονισμού (ΕΟΚ) αριθ. 443/92 του Συμβουλίου, της 25ης Φεβρουαρίου 1992, για την οικονομική και τεχνική βοήθεια και την οικονομική συνεργασία με τις αναπτυσσόμενες χώρες της Λατινικής Αμερικής και της Ασίας ((ΕΕ L 52 της 27.2.1997. )). Kαθιερώνει, κυρίως, σχέσεις μεταξύ εταιρειών παροχής ηλεκτρικού ρεύματος και φωταερίου της Κοινότητας και της Λατινικής Αμερικής καθώς και σχέσεις μεταξύ επενδυτών των δύο περιοχών. Το ALURE δεν παρεμβαίνει στα θεσμικά θέματα παρά μόνο εφόσον έχει διαπιστωθεί ύπαρξη εμποδίου για τις εμπορικές σχέσεις. Το πρότυπο μέγεθος των προγραμμάτων αυτών είναι περίπου 1 εκατ. ECU, από τα οποία τις 500.000 ECU επιφορτίζεται το ALURE.

Η συμβουλευτική επιτροπή του ALURE προτείνει στην Επιτροπή μια πρώτη επιλογή των προγραμμάτων, μέσω συστάσεων. Η τελική επιλογή των προγραμμάτων πραγματοποιείται από την Επιτροπή. Για τη φάση 1 του ALURE (1995-1997), επελέγησαν δεκατρία προγράμματα για 7 εκατ. ECU κοινοτικής συνεισφοράς και για ανάλογο ποσό εκ μέρους κονσόρτιουμ επιχειρήσεων. Τα επιλεγέντα προγράμματα για το ALURE εγγράφονται σε μια προοπτική αειφόρου ανάπτυξης. Ωστόσο, το κέντρο του ενδιαφέροντος δεν είναι η προώθηση ανανεώσιμων πηγών ενέργειας.

Το πρόγραμμα Synergy βρίσκεται άναντα του ALURE. Ασχολείται με την ενεργειακή πολιτική, συμπεριλαμβανομένης της Λατινικής Αμερικής. Το σύνηθες ποσό της κοινοτικής συνεισφοράς είναι από 150.000 έως 200.000 ECU για μελέτες ή σεμινάρια ή ενέργειες του συμβουλίου.

Ο τομέα των ανανεώσιμων πηγών ενέργειας αποτελεί τμήμα των προτεραιοτήτων του Synergy βάσει της ασφάλειας ευρωπαϊκού εφοδιασμού και της προστασίας του περιβάλλοντος. Όσον αφορά αυτές τις ανανεώσιμες πηγές ενέργειας, το Synergy συγχρηματοδότησε για 220.000 ECU, μαζί με την Επιτροπή των Ηνωμένων Εθνών για τη Λατινική Αμερική (CEPAL), μελέτη σχετικά με το γεωθερμικό δυναμικό στην περιοχή αυτή και τα εμπόδια για την ανάπτυξή της. Η εργασία αυτή κατέληξε στο περιφερειακό αναπτυξιακό σχέδιο που συζητήθηκε στο Σαντιάγκο της Χιλής, από τις 10 έως τις 12 Νοεμβρίου 1997. Δύο εμπειρογνώμονες, ένας Ιταλός και ένας Γάλλος, συνέβαλαν στην εργασία αυτή.

Υπάρχουν σχετικά λίγες ενέργειες συνεργασίας όσον αφορά την ενεργειακή πολιτική που μπορούν να εφαρμοστούν στον τομέα ανανεώσιμων πηγών ενέργειας. Η ζήτηση στον τομέα αυτό αφορά περισσότερο μελέτες βιωσιμότητας για προγράμματα.